Ekspertene har kranglet om terroristens psykiske helse i 12 år. Nå rådes han om grep fra uvanlig hold. 
Breiviks mentale helse er vanskelig å få grep om, mener Oslo tingrett. På uvanlig vis gir dommer Birgitte Kolrud en anbefaling til terroristen. Helt siden han ble pågrepet på Utøya den regntunge kvelden 22. juli i 2011, har det pågått en heftig faglig debatt om Anders Behring Breiviks psykiske helse.  Breivik selv har aldri likt å snakke om det, men det har psykiatere, psykologer og jurister. De har kranglet om hva som skjer inne i hodet på massedrapsmannen. Og i forrige uke kom Oslo tingrett med en uvanlig anbefaling. Vil de få terroristen med på det? Det gikk kun fire dager før Breiviks daværende forsvarer Geir Lippestad sa at saken indikerer at Breivik er gal. Og frem mot straffesaken våren 2012 ble det en heftig debatt, og rettsdrama, om terroristens mentale helse. Var han psykotisk eller ikke? Var han strafferettslig utilregnelig da han drepte 77 mennesker på noen timer? De to rettsoppnevnte sakkyndige Synne Sørheim og Torgeir Huseby konkluderte med at terroristen var strafferettslig utilregnelig. De mente han var paranoid schizofren. Det førte til så mye rabalder, og de faglige innvendingene var så store, at det ble oppnevnt to nye sakkyndige. De, Terje Tørrisen og Agnar Aspaas, konkluderte motsatt. Personlighetsforstyrrelser, ja. Men ikke schizofren. Tilregnelig. Under hovedforhandlingen våren 2012 fortsatte kritikken. Flere psykiatriske tungvektere var i retten uenig i Husby og Sørheims vurdering. Aktoratet mente at terroristen måtte overføres til tvungen psykisk helsevern. Altså at han var for syk til å straffes med fengsel.  Dommer Wenche Elisabeth Arntzen ga likevel terroristen lovens strengeste straff, 21 års forvaring i fengsel. Og rettens ord i dommen fra den gang er fortsatt helt styrende for Breiviks soningsforhold. Sterk mistanke Spesialist i psykologi Inni Rein og spesialist i psykiatri Janne Gudim Hermansen er de to fagpersonene som er tettest på Breivik nå. Hermansen har hatt regelmessige samtaler med terroristen siden februar i fjor. De har foreløpig konkludert med disse diagnosene på 45-åringen: Rein og Johansen mener Breivik har et såkalt «vekslende klinisk inntrykk» som er vanskelig å beskrive.  På den ene siden oppfattes han tilforlatelig, vennlig, romslig og nesten sårbar. På den andre siden fremstår han rigid og instrumentell, med det de kaller en oppsiktsvekkende empatisvikt.  Men i retten i januar sa de at de har en sterk mistanke om at Breivik har Aspergers syndrom. Derfor mener de at det ikke er mulig å vurdere Breiviks personlighet godt nok, uten å få avklart om han oppfyller kriteriene for en autismespekterforstyrrelse. Uvanlig av dommeren Dette er viktig å få avklart, mener de, fordi en riktig diagnose gjør det lettere å vurdere risikoen og riktig behandling. Derfor mener de terroristen bør motiveres til å la seg utrede for autismespekterforstyrrelse.  Men det vil ikke Breivik. I retten sa han at han trodde han kunne ha Aspergers, men at han hadde konkludert med at han ikke hadde det.  Men nå blir han oppfordret fra et uvanlig holdt.  Dommeren Birgitte Kolrud mener Breiviks psykiske helse fremstår som kompleks, og vanskelig å få grep om. Han er fortsatt er sterkt preget av sitt høyreekstreme politiske univers og har en kompleks og egenartet personlighet, mener hun.  Og så går hun til det uvanlige skrittet at hun i dommen oppfordrer terroristen rett ut til å vurdere mulighetene for å samarbeide om en slik utredning. Det er ikke vanlig at retten uttaler seg om ulike diagnoser og ber en av partene om en slik utredning direkte.  Hun påpeker også at en eventuell diagnose ikke er noen diskreditering av evner eller intellekt. Breivik ga i retten utrykk for at han mener flere fengslede høyrekstreme «stemples». Dommeren m,emer likevel en slik utredning kan være et bra verktøy for «tilrettelegging og forståelse». Øystein Storrvik, prosessfullmektig for Breivik, ønsker ikke å kommentere dommerens forslag om utredning av Aspergers. Han viser til det Breivik selv sa i retten. – Jeg mener det er den langvarige isolasjonen som er problemet, sier Storrvik. 
Det har vært mange diskusjoner om Anders Behring Breiviks mentale helse siden han ble arrestert i 2011. Noen mener han har personlighetsforstyrrelser, mens andre mener han er schizofren.  Psykolog Inni Rein og psykiater Janne Gudim Hermansen har en sterk mistanke om at Breivik har Aspergers syndrom. De mener en slik diagnose vil gjøre det lettere å vurdere risiko og behandling.  Dommer Birgitte Kolrud ber Breivik om vurdere å samarbeide om en slik utredning av autismespekterforstyrrelse. Dette er uvanlig at retten ber partene om dette og diskuterer diagnoser.